
Д О К Л А Д Н А  З А П И С К А

ОТ ДИМИТЪР НИКОЛОВ - КМЕТ НА ОБЩИНА БУРГАС

ОТНОСНО: Кандидатстване на Община Бургас с проектно предложение по процедура за предоставяне на безвъзмездна финансова помощ BG05SFPR001-2.003 „Подкрепа за ученици с таланти“ на Програма „Образование“ 2021–2027


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Община Бургас подготвя проектно предложение по процедура BG05SFPR001-2.003 „Подкрепа за ученици с таланти“, насочена към деца и ученици на местно ниво, с цел насърчаване на таланта и постигане на по-високи образователни резултати в областите STEM, изкуства, култура, спорт и чужди езици. 
Процедурата предвижда изпълнение на Дейност 1. Подкрепа за развитие и изява на талантите на деца и ученици на местно ниво чрез участие в конкурси, състезания, олимпиади, кръжоци, работилници и други събития за насърчаване на талантите чрез две поддейности:
· Поддейност 1.1 – подготовка на деца и ученици чрез форми като обучителни/тренировъчни лагери, академии, майсторски класове, работилници, кръжоци, школи и др.
· Поддейност 1.2 – организиране и осигуряване участието на деца и ученици в събития на местно ниво (олимпиади, конкурси, състезания, турнири, хакатони, фестивали/форуми, пленери, викторини и др.) с възможност за предоставяне на еднократни стипендии и материални поощрения за отличилите се.
Към проектното предложение се разработва Индикативен календар на събитията, в който се обосновават формите, периодите, участниците и планираните отличия.
Елемент на допустимост по процедурата е задължителното включване на деца/ученици от уязвими групи, чийто майчин език не е български.
Общият бюджет на процедурата е 33 000 000 лв., за един проект минимумът е 100 000 лв., максимумът – 750 000 лв. По процедурата не се изисква съфинансиране от кандидата. Разходите се възстановяват по единични разходи и еднократни суми съгласно ТЕРЕС-ПО-1.3.
Максималната продължителност на проект е до 36 месеца, но не по-късно от 31.12.2029 г. (конкретната продължителност ще се определи в заявлението).
Предвид условията за кандидатстване е необходимо на етап подаване на проектното предложение да бъде представено решение на Общински съвет, с което се дава съгласие за кандидатстване по процедурата.
С оглед обявения краен срок за кандидатстване с проектни предложения – 01.12.2025 г. е необходимо допускане на предварително изпълнение на предлаганото решение, при условията на чл. 60, ал. 1 от Административно процесуалния кодекс.
Предвид изложеното и на основаниe чл. 21, ал. 1, т. 8 от Закона за местното самоуправление и местната администрация, предлагам Общински съвет- Бургас да приеме следните:

Р Е Ш Е Н И Я

1. Дава съгласие Община Бургас да кандидатства с проектно предложение по процедура за предоставяне на безвъзмездна финансова помощ BG05SFPR001-2.003 „Подкрепа за ученици с таланти“ на Програма „Образование“ 2021–2027.
2. Допуска предварително изпълнение на решението по т. 1, на основание чл. 60, ал. 1 от Административнопроцесуалния кодекс, с оглед обявения краен срок за кандидатстване с проектни предложения – 01.12.2025 г.

